b'\n_START_ARTICLE_\nRegina Vitkauskien\xc4\x97-Tind\xc5\xbeiulyt\xc4\x97\n_START_PARAGRAPH_\nRegina Vitkauskien\xc4\x97-Tind\xc5\xbeiulyt\xc4\x97 (g. 1940 m. rugpj\xc5\xab\xc4\x8dio 4 d. Pand\xc4\x97lyje (Roki\xc5\xa1kio raj.)) \xe2\x80\x93 muzikos mokytoja ir chorved\xc4\x97.\n_START_SECTION_\nBiografija\n_START_PARAGRAPH_\nBaigusi Pand\xc4\x97lio vidurin\xc4\x99 mokykl\xc4\x85, 1960\xe2\x80\x931963 m. choro dirigavimo mok\xc4\x97si Vilniaus kult\xc5\xabros \xe2\x80\x93 \xc5\xa1vietimo technikume (d\xc4\x97st. Kazimieras Kruopis). 1975\xe2\x80\x931980 m. muzik\xc4\x85 neakivaizdiniu b\xc5\xabdu studijavo Lietuvos valstybin\xc4\x97s konservatorijos Klaip\xc4\x97dos fakultetuose (diriguoti mok\xc4\x97 Stasys Ju\xc5\xa1\xc4\x8dius)._NEWLINE_Nuo 1963 m. \xe2\x80\x93 Kulautuvos (Kauno raj.) vidurin\xc4\x97s mokyklos muzikos ir dainavimo mokytoja, jaunu\xc4\x8di\xc5\xb3 ir jauni\xc5\xb3 chor\xc5\xb3 bei vokalini\xc5\xb3 ansambli\xc5\xb3 vadov\xc4\x97. Jauni\xc5\xb3 chor\xc4\x85 pareng\xc4\x97 1987 m. respublikinei moksleivi\xc5\xb3, 1990 m. \xe2\x80\x93 Lietuvos tautinei, 1997 m. \xe2\x80\x93 Lietuvos moksleivi\xc5\xb3 dain\xc5\xb3 \xc5\xa1vent\xc4\x97ms ir 1998 m. \xe2\x80\x93 II Pasaulio lietuvi\xc5\xb3 dain\xc5\xb3 \xc5\xa1ventei Vilniuje, dalyvavo su juo konkursuose ir kituose kult\xc5\xabros renginiuose._NEWLINE_Moksleivi\xc5\xb3 vokalinius ansamblius ir jaunuosius solistus parengia respublikiniams \xe2\x80\x9eDain\xc5\xb3 dainel\xc4\x97s\xe2\x80\x9c konkursams \xe2\x80\x93 peln\xc4\x97 ir laureat\xc5\xb3 vardus. Mokykloje \xc4\xafreng\xc4\x97 pavyzding\xc4\x85 muzikos kabinet\xc4\x85. Dirbo ir vaik\xc5\xb3 dar\xc5\xbeelio muzikos vadove, ir folklorinio ansamblio vadove._NEWLINE_R. Vitkauskien\xc4\x97 \xe2\x80\x93 Kauno rajono dain\xc5\xb3 \xc5\xa1ven\xc4\x8di\xc5\xb3 dirigent\xc4\x97. 1982 m. jai buvo suteiktas mokytojos metodinink\xc4\x97s vardas, o 1994 m. \xe2\x80\x93 vyresniosios muzikos mokytojos ir metodinink\xc4\x97s kvalifikacijos kategorija. 1987 m. apdovanota Liaudies \xc5\xa1vietimo pirm\xc5\xabno \xc5\xbeenkleliu.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'